## Rješenje kojim se društvu DVP Himera d.o.o., Zagreb, oduzima dozvola za obavljanje poslova zastupanja u osiguranju

### NN 123/2011 (2.11.2011.), Rješenje kojim se društvu DVP Himera d.o.o., Zagreb, oduzima dozvola za obavljanje poslova zastupanja u osiguranju

HRVATSKA AGENCIJA ZA NADZOR FINANCIJSKIH USLUGA

2455

Na temelju odredbi članka 15. točka 4. alineja 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 12. stavak 1. Zakona o osiguranju (»Narodne novine« broj 151/05, 87/08 i 82/09), Uprava Hrvatske agencije za nadzor financijskih usluga, po službenoj dužnosti, u postupku nadzora nad poslovanjem društva DVP Himera d.o.o. Zagreb, Dubrava 212/I, na sjednici održanoj 20. listopada 2011. donijela je

RJEŠENJE

I. Društvu DVP Himera d.o.o. Zagreb, Dubrava 212/I, oduzima se dozvola za obavljanje poslova zastupanja u osiguranju izdana rješenjem klasa: UP/I-453-06/06-03/310, urbroj: 326-112-06-2 dana 21. prosinca 2006. godine.

II. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) donijela je 21. prosinca 2006. godine rješenje klasa: UP/I-453-06/06-03/310, urbroj: 326-112-06-2 kojim je društvu DVP Himera d.o.o. Zagreb, Dubrava 212/I, izdala dozvolu za obavljanje djelatnosti zastupanja u osiguranju.

Sukladno članku 259. o Zakona o osiguranju (»Narodne novine« broj 151/05, 87/08 i 82/09) društvo za zastupanje u osiguranju dužno je sastavljati financijske izvještaje i statističke izvještaje i dostavljati ih Agenciji u propisanim rokovima te u obliku i sadržaju propisanim Pravilnikom o obliku i sadržaju financijskog i statističkog izvješća društva za zastupanje u osiguranju, odnosno društva za posredovanje u osiguranju i reosiguranju (»Narodne novine« broj 149/09 i 42/10, dalje u tekstu: Pravilnik).

Provjerom primljenih financijskih i statističkih izvještaja društava za zastupanje u osiguranju Agencija je utvrdila da društvo DVP Himera d.o.o. nije dostavilo polugodišnja financijska izvješća 30. lipnja 2010. i 30. lipnja 2011. koje je bilo dužno dostaviti u roku od 30 dana od isteka polugodišta za koje se izvješće sastavlja, godišnja financijska izvješća na dan 31. 12. 2010. koja je bilo dužno dostaviti u roku od 3 mjeseca od isteka godine, te statistička izvješća na dan 31. 3. 2010., 30. 6. 2010., 30. 9. 2010., 31. 12. 2010. i na dan 31. 3. 2011. i 30. 6. 2011. koja je bilo dužno dostaviti u roku od 30 dana od dana isteka tromjesečja, a sve kako je to propisano Pravilnikom.

S obzirom na to da društvo DVP Himera d.o.o. Zagreb, Dubrava 212/I, nije u 2010. godini dostavilo niti jedno financijsko i statističko izvješće propisano Pravilnikom, a za 2011. godinu nije dostavilo polugodišnje financijsko izvješće niti statistička izvješća za prva dva kvartala, ispunjen je uvjet iz članka 252. stavak 4. točka 4. Zakona o osiguranju za oduzimanje dozvole za obavljanje djelatnosti zastupanja u osiguranju zbog učestalog kršenja obveze pravodobnog i potpunog izvještavanja Agencije pa je sukladno članku 49. točka 1. Zakona o općem upravnom postupku (»Narodne novine« broj 47/2009) odlučeno kao pod točkom I. izreke ovog rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana njegova primitka.

Klasa: UP/I-453-02/11-37/81

Urbroj: 326-112-11-1

Zagreb, 20. listopada 2011.

Član Uprave
Ivo Šulenta, v. r.

Rješenje, NN 123/2011-2455